b'\n_START_ARTICLE_\nC\xc3\xa9dric Villani\n_START_SECTION_\nBiografie\n_START_PARAGRAPH_\nS-a n\xc4\x83scut \xc3\xaen 1973 \xc3\xaen Brive-la-Gaillarde, un ora\xc8\x99 din sud-vestul Fran\xc8\x9bei, \xc3\xaentr-o familie de profesori. S-a pasionat pentru matematicele din copil\xc4\x83rie. Dup\xc4\x83 ce a ob\xc8\x9binut bacalaureatul la v\xc3\xa2rsta de 16 ani, a fost admis la \xc8\x98coala Normal\xc4\x83 Superioar\xc4\x83 din Paris (promo\xc8\x9bia din 1992). \xc3\x8en perioada \xc8\x99colarit\xc4\x83\xc8\x9bii a fost poreclit \xe2\x80\x9eMarsu Villani\xe2\x80\x9d pentru agilitatea sa, comparabil\xc4\x83 cu cea lui Marsupilami, un animal imaginar creat de desenatorul Andr\xc3\xa9 Franquin. A fost ales pre\xc8\x99edintele \xe2\x80\x9ecomitetului de organizare festivit\xc4\x83\xc8\x9bilor\xe2\x80\x9d, numele local al asocia\xc8\x9biei studen\xc8\x9bilor. La momentul respectiv \xc8\x99i-a adoptat stilul distinctiv cu costum din trei piese \xc8\x99i lavalier\xc4\x83. S-a specializat \xc3\xaen analiz\xc4\x83 \xc8\x99i a \xc3\xaenceput o tez\xc4\x83 de doctorat sub conducerea lui Pierre-Louis Lions despre teoria matematic\xc4\x83 a ecua\xc8\x9biei lui Boltzmann, pe care a sus\xc8\x9binut-o \xc3\xaen 1998._NEWLINE_A fost profesor universitar de matematic\xc4\x83 aplicat\xc4\x83 la \xc8\x98coala Normal\xc4\x83 Superioar\xc4\x83 din Lyon din 2000 p\xc3\xa2n\xc4\x83 \xc3\xaen 2010. \xc3\x8en paralel, a fost profesor invitat la Institutul de Tehnologie din Georgia (Georgia Tech), la Institutul Miller (2004), apoi la Institutul de Studii Avansate de la Princeton (2009). A fost numit director al Institutului Henri Poincar\xc3\xa9 \xc3\xaen 2009, func\xc8\x9bie pe care o ocup\xc4\x83 \xc3\xaen prezent.\n_START_SECTION_\nLucr\xc4\x83ri\n_START_PARAGRAPH_\nA lucrat despre teoria ecua\xc8\x9biilor cu derivate par\xc8\x9biale \xc3\xaen fizic\xc4\x83 statistic\xc4\x83. \xc3\x8en anul 2010 a ob\xc8\x9binut Medalia Fields, cea mai \xc3\xaenalt\xc4\x83 distinc\xc8\x9bie \xc3\xaen matematic\xc4\x83, pentru demonstrarea amortiz\xc4\x83rii Landau neliniare \xc8\x99i a convergen\xc8\x9bei spre echilibru pentru ecua\xc8\x9bia lui Boltzmann. A descris povestea acestor cercet\xc4\x83ri \xc3\xaentr-o carte, Th\xc3\xa9or\xc3\xa8me vivant (2012), tradus \xc3\xaen rom\xc3\xa2ne\xc8\x99te sub titlul Teorema vie (2014). A lucrat \xc8\x99i despre teoria transportului optimal, domeniu despre care a scris dou\xc4\x83 c\xc4\x83r\xc8\x9bi, Topics in Optimal Transportation (2003) \xc8\x99i Optimal Transport, old and new (2008).'